section_heading: Povijest
paragraph_text: Rodonačelnik obitelji bio je Edmund (1245. – 1296.), sin kralja Henrika III. (vladao, 1216. – 1272.), kojemu je otac 1267. godine udijelio feud i plemićki naslov grofa od Lancastera (eng. Earl of Lancaster). Njegov je sin Thomas (o. 1278. – 1322.) naslijedio titulu i posjede, a poznat je kao jedan od predvodnika velikaške pobune protiv engleskog kralja Edvarda II. (vladao, 1307. – 1327.), zbog čega je osuđen zbog izdaje i pogubljen 1322. godine. Njegov brat Henrik (o. 1281. – 1345.) uspio je 1324. godine dobiti naslov grofa od Leicestera, a 1326. godine dobiti natrag obiteljsku grofovsku titulu i posjede Lancaster, Derby, Salisbury i Lincoln, koje je kralj bio oduzeo obitelji nakon zatočenja i pogubljenja Henrikova brata.